《游华藏寺次邵半江太守韵》
明代·张选

我来华藏游，九秋日维六。阴云奔碧湍，清风透罗服。

鸢鱼自飞奔，艋艟往频复。梵宇当翠微，古墓莽山腹。

碑卧王孙草，雷轰存荐福。俯视凝翠池，幽禽时下沐。

仰瞻蓬莱峰，白云护乔木。童子汲泉归，煮茗忘仆仆。

携手涉危岩，林深走麚鹿。笑看风挟涛，帆飞如鸟速。

早知招隐心，宁须窃微禄。七十二峰头，俱堪醉百斛。

伟哉二邵祠，足音响空谷。我欲趋从之，驱车不容毂。

同游二三朋，赏心惟我独。倦来枕云根，松萝作茅屋。

作者简介：（1494—1568）常州府无锡人，字舜举，号静思。嘉靖八年进士。授萧山知县。擢户科给事中。谏世宗遣郭勋代享太庙，谓“更不亲行，则迹涉怠玩”。帝大怒，执至阙下杖八十，杖折者三。昏死，以良药得苏。削籍，而名震海内。穆宗初，起通政参议，以老致仕。有《张静思文集》。